《九歌 其八 烟缆》
明代·郭之奇

虫声兮荇喓，蛙首兮蘋翘。日愁余兮章水，今侬语兮吴桡。

缆江山兮寸缠，藏风雨兮方瓢。溯深春兮柳泽，入远思兮花陌。

知烟容兮自来，遣波致兮安适。忽反顾兮失其端，收浩胸兮入静看。

羡青云兮鸟举，瞻紫雾兮龙蟠。意中事兮临眺，驾言出兮登盘。

二水三山兮曷其有极，胜多时促兮游亦无宽。寻雨花兮遗迹，陟旋玉兮象坛。

古帝祠兮云罩，今麟阁兮风摊。但驰怀兮志肃，恐兴溯兮情寒。

亦余心兮不敢安，何今昔兮尽于观。目忽下兮人烟团，身在高兮山绪乾。

回昏舆兮循月峦，足游气兮指星竿。劳樽酒兮候潮钻，抱春梦兮不知残。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。